На основу чл. 11, 32. став 1. тачка 1 и 66. став 3. Закона о локалној самоуправи (''Службени лист града Ужица'' број 129/2007, 83/2014 – др. закон, 101/2016-др.закон, 47/2018, и 111/2021- др. закон, Одлука УС РС – 81/2020) и чл. 60. став 1. тачка 1 и 194. Статута града Ужица (''Службени лист града Ужица број'' 4/19), Скупштина града Ужица, на седници одржаној \_\_\_\_\_ 2024.године, доноси

**ОДЛУКУ О ИЗМЕНАМА И ДОПУНАМА**

**СТАТУТА ГРАДА УЖИЦА**

**Члан 1.**

У члану 8. Статута града Ужица (''Службени лист града Ужица'' број 4/19), после става 2, додаје се нови став 3, који гласи:

''Органи града имају најмање један квалификовани печат''.

Досадашњи став 3, постаје став 4.

**Члан 2.**

У члану 12. Статута, у ставу 2. тачка 2, после речи ''јавних расправа'', додају се речи: ''и јавних слушања''.

**Члан 3.**

У члану 26. Статута, став 1. тачка 5) мења се и гласи:

''Стара се о потребама и заштити права особа са инвалидитетом и других особа које припадају категорији рањивих група''.

**Члан 4.**

У члану 31. Статута, после става 1. додаје се нови став који гласи:

''Рок из става 1. овог члана, не примењује се на установе које послују у складу са посебним законима, којима су већ регулисани рокови''.

**Члан 5**.

Члан 50. Статута, мења се и гласи:

''Конститутивну седницу Скупштине града сазива председник Скупштине из претходног сазива у року од десет дана од дана објављивања решења о додели мандата на веб презентацији Републичке изборне комисије.

Конститутивна седница се мора одржати најкасније 30 дана од дана објављивања решења о додели мандата.''

**Члан 6.**

У члану 51. Статута, став 2. бришу се речи:

''односно председника Скупштине града''.

**Члан 7.**

У члану 60. Статута, став 1. после тачке 63) додаје се тачка 63а) која гласи:

''Одлучује о постављању спомен обележја и уметничких дела у јавном простору,''.

У члану 60. став 1. тачка 72.мења се и гласи:

''Именује Градску изборну комисију града Ужица, као орган за спровођење избора у складу са законом'', у року од шест месеци од дана конституисања Скупштине.''

У члану 60. став 1. тачка 74.мења се и гласи:

''Одлучује и у другим случајевима утврђеним законом, овим статутом и Пословником Скупштине.''

**Члан 8.**

У члану 87. Статута, после става 1 додају се два нова става која гласе:

''У случају разрешења заменика градоначелника или члана Градског већа, на предлог једне трећине одборника, градоначелник је дужан да на првој наредној седници Скупштини, достави предлог за избор новог заменика градоначелника или члана Градског већа''.

''Уколико Скупштина не усвоји предлог за разрешење заменика градоначелника или члана Градског већа, на предлог одборника, одборници који су поднели предлог, не могу поново предложити њихово разрешење, пре истека рока од 6 месеци од одбијања претходног предлога.''

У постојећем ставу 5. број 3 замењује се се бројем 5.

Постојећи ставови 2-6 постају ставови 4-8.

**Члан 9.**

У члану 160. Статута, уместо речи ''бирачке комисије'' треба да стоје речи: ''бирачки одбори''.

**Члан 10.**

Ова одлука ступа на снагу осмог дана од дана објављивања у ''Службеном листу града Ужица''.

**ПРЕДСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Образложење**

Чланом 11. Закона о локалној самоуправи прописано је да је највиши правни акт јединице локалне самоуправе статут. Ставом 2. истог члана прописано је да се статутом уређују нарочито: права и дужности јединице локалне самоуправе и начин њиховог остваривања, број одборника скупштине јединице локалне самоуправе, организација и рад органа и служби, одређивање органа овлашћеног за покретање поступака пред Уставним, односно Управним судом, начин управљања грађана пословима из надлежности јединице локалне самоуправе, услови за остваривање облика непосредне самоуправе, спровођење обавезног поступка јавне расправе приликом припреме статута, буџета (у делу планирања инвестиција), стратешких планова развоја, утврђивања стопе изворних прихода, просторних и урбанистичких планова, као и других општих аката на основу предлога квалификованог броја грађана или захтева једне трећине одборника, оснивање, начин избора органа и рад месне заједнице и других облика месне самоуправе, службенa употребa језика и писама националних мањина, у складу са законом и друга питања од значаја за јединицу локалне самоуправе.

Чланом 32. став 1. тачка 1. Закона о локалној самоуправи, прописано је да Скупштина општине, у складу са законом доноси статут општине и пословник скупштине.

Чланом 66. Закона о локалној самоуправи, прописано је да се одредбе овог закона које се односе на скупштину општине, примењују се и на градску скупштину.

Чланом 60. став 1. тачка 1. Статута града Ужица, прописано је да Скупштина града, у складу са законом, доноси Статут града и Пословник Скупштине града.

Чланом 194. Статута града Ужица, прописано је да предлог за доношење или промену Статута града, може поднети најмање 10% бирача Града, једна трећина одборника Скупштине града, скупштине градских општина, градоначелник и Градско веће.

Образложен предлог за промену односно за измене и допуне Статута града, Градско веће је утврдило на седници одржаној 15. априла 2024.године. истим предлогом формирана је и Комисија за израду нацрта Одлуке о изменама и допунама Статута града Ужица.

Скупштина града Ужица је на седници одржаној 25. априла 2024.године, већином од укупног броја одборника донела Одлуку о приступању изменама и допунама Статута града Ужица.

Комисија за израду Нацрта одлуке о изменама и допунама Статута града Ужица, на седници одржаној 26. априла 2024. године, припремила је Нацрт одлуке о изменама и допунама Статута града Ужица.

Градско веће је на седници одржаној априла 2024.године, утврдило нацрт и упутило на јавну расправу која ће трајати од 26. априла 2024.године до 10. маја 2024.године, с тим што је отворени састанак одржан 10. маја 2024.године, са почетком у 14,00 часова.

Истовремено, Градско веће је Нацрт Статута упутило Скупштини Градске општине Севојно, ради добијања претходног мишљења у складу са чланом 189. Статута града Ужица.

Скупштина Градске општине Севојно је доставила Мишљење број \_\_\_\_\_\_ од \_\_\_\_\_\_ 2024.године којим је \_\_\_\_\_\_\_\_\_\_\_\_\_\_\_\_\_\_\_\_\_\_\_ .

Превасходни разлог за доношење Одлуке о изменама и допунама Статута града Ужица јесте доношење новог Закона о локалним изборима, али и у складу са другим посебним законима, где се указала потреба за изменама или допунама.

Преглед одредби који се мењају:

У члану 8. Статута града Ужица (''Службени лист града Ужица'' број 4/19), после става 2, додаје се нови став 3, који гласи: ''Органи града имају најмање један квалификовани печат'', у складу са Законом о печату, који прописује ову обавезу.

У члану 26. Статута, став 1. тачка 5) које се мења,

~~ОБЕЗБЕЂУЈЕ ОСТВАРИВАЊЕ ПОСЕБНИХ ПОТРЕБА ОСОБА СА ИНВАЛИДИТЕТОМ И ЗАШТИТУ ПРАВА ОСЕТЉИВИХ ГРУПА;~~

Став сада гласи: ''Стара се о потребама и заштити права особа са инвалидитетом и других особа које припадају категорији рањивих група''.

Реч је о теминолошком усклађивању постојеће одредбе, а урађена у складу са предлогом начелника Градске управе за послове органа града, општу управу и друштвене делатности.

У члану 31. Статута, после става 1. додаје се нови став који гласи:

''Рок из става 1. овог члана, не примењује се на установе које послују у складу са посебним законима, којима су већ регулисани рокови''. Одредба се односи на установе којима су законом јасно дефинисани рокови (нпр. чланом 78. став 2. Закона о култури је прописано да су установе културе дужне да поднесу извештај о раду и финансијском пословању до 15. марта текуће године за претходну)

**Члан 50. Статута, који се мења гласио је:**

**~~СЕДНИЦУ НОВОГ САЗИВА СКУПШТИНЕ ГРАДА САЗИВА ПРЕДСЕДНИК СКУПШТИНЕ ПРЕТХОДНОГ САЗИВА, У РОКУ ОД 15 ДАНА ОД ДАНА ОБЈАВЉИВАЊА РЕЗУЛТАТА ИЗБОРА.~~**

**~~УКОЛИКО ПРЕДСЕДНИК СКУПШТИНЕ ИЗ ПРЕТХОДНОГ САЗИВА НЕ САЗОВЕ СЕДНИЦУ НОВОГ САЗИВА У РОКУ ИЗ СТАВА 1. ОВОГ ЧЛАНА, СЕДНИЦУ НОВОГ САЗИВА САЗВАЋЕ НАЈСТАРИЈИ ОДБОРНИК НОВОГ САЗИВА У РОКУ ОД 15 ДАНА ОД ИСТЕКА РОКА ИЗ СТАВА 1. ОВОГ ЧЛАНА.~~**

**~~СЕДНИЦОМ ПРЕДСЕДАВА НАЈСТАРИЈИ ОДБОРНИК НОВОГ САЗИВА ДО ИЗБОРА ПРЕДСЕДНИКА СКУПШТИНЕ ГРАДА.~~**

Нови члан 50. Статута гласи:

''Конститутивну седницу Скупштине града сазива председник Скупштине из претходног сазива у року од десет дана од дана објављивања решења о додели мандата на веб презентацији Републичке изборне комисије.

Конститутивна седница се мора одржати најкасније 30 дана од дана објављивања решења о додели мандата.''

Оваква одредба је усклађена са чланом 65. Закона о локалним изборима.

У члану 51. Статута, став 2. бришу се речи ''односно председника Скупштине града''. Наиме, Скупштина града Ужица и раније у пракси, а посебно из разлога што је новим предлогом Пословника предвиђено да је обавезна тачка дневног реда на седници Скупштине, избор Административно мандатне комисије, као и да функција чланова верификационог одбора престаје потврђивањем мандата одборника на конститутивној седници, па је чињеница да председник Скупштине нема надлежност за предлагање Верификационог одбора, већ само административно мандатне комисије.

У члану 60. Статута, тачка 63а) која гласи:''Одлучује о постављању спомен обележја и уметничких дела у јавном простору,'', додата је у надлежности Скупштине, а у складу са Законом о планирању и изградњу, који у члану 146. прописује да постављање споменика и спомен обележја уређује јединица локалне самоуправе. Обзиром да је Скупштина овлашћена за доношење прописа и општих аката, доношење оваквих одлука мора бити у искључивој надлежности Скупштине града.

У члану 60. став 1. тачка 72. измењена је у складу са чланом 18. Закона о локалним изборима и чланом 27. Закона о избору народних посланика. Овим члановима прописане су и надлежности локалне изборне комисије у спровођењу избора за народне посланике, надлежности у спровођењу избора за одборнике скупштине јединице локалне самоуправе, али и рокови у којима се комисија мора именовати.

Одредба која се мења:

~~ИМЕНУЈЕ ИЗБОРНУ КОМИСИЈУ ГРАДА УЖИЦА ЗА СПРОВОЂЕЊЕ ИЗБОРА ЗА ОДБОРНИКЕ СКУПШТИНЕ ГРАДА, У СКЛАДУ СА ЗАКОНОМ;~~

а нова одредба гласи:

''Именује Градску изборну комисију града Ужица, као орган за спровођење избора у складу са законом'', у року од шест месеци од дана конституисања Скупштине.''

У члану 60. став 1. тачка 74.

''Одлучује и у другим случајевима утврђеним законом, овим статутом и Пословником Скупштине.'', мења се само у циљу додавања и Пословника.

У члану 87. Статута, после става 1 додају се два нова става која гласе:

''У случају разрешења заменика градоначелника или члана Градског већа, на предлог једне трећине одборника, градоначелник је дужан да на првој наредној седници Скупштини, скупштини достави предлог за избор новог заменика градоначелникаили члана Градског већа''.

''Уколико Скупштина не усвоји предлог за разрешење заменика градоначелника или члана Градског већа, на предлог одборника, одборници који су поднели предлог, не могу поново предложити њихово разрешење, пре истека рока од 6 месеци од одбијања претходног предлога.''

Нови ставови додати сходном применом члана 49. Закона о локалној сампоуправи и члана 85. Статута града Ужица, који се односе на разрешење градоначелника.

У члану 160. Статута, уместо речи ''бирачке комисије'' треба да стоје речи: ''бирачки одбори''. Ова дефиниција је прихваћена Одлуком о месним заједницама, и то на предлог великог броја грађана.